
Vasbeton gabonasiló tartószerkezeti ellenőrzése optimális megbízhatósági szint alapján módosított parciális tényezőkkel

A jelenlegi gyakorlatban a meglévő vasbeton szerkezetek értékelése alapos átgondolást igényel a kockázat és a megbízhatóság szempontjából is. Jelenleg a meglévő szerkezeteket jellemzően olyan egyszerűsített eljárásokkal ellenőrzik, amelyeket általában az új szerkezetek tervezésénél is alkalmaznak. Az ilyen értékelések gyakran költséges felújításokhoz vezethetnek.
A meglévő szerkezetek terhelési és ellenállási tényezőit figyelembe vevő valószínűségi módszerek segítenek a jelenlegi állapot pontosabb megértésében, ami alapja lehet a jövőbeli beavatkozásoknak és felújításoknak. A fib (Nemzetközi Bettonszövetség) harmadik bizottságának 80. közlönye szerinti megbízhatósági vizsgálatok különösen fontosak, mivel ezek segítenek azonosítani azokat a kritikus pontokat, amelyek megerősítésre szorulnak, és segítenek elkerülni a költséges túltervezést.
Pályamunkámban bemutatom fib által javasolt biztonsági tényezők csökkentéses módszerének alkalmazását egy meglévő vasbeton silócsoport diagnosztikáján és erőtani vizsgálatán keresztül.
A diagnosztikai vizsgálatokkal átfogó képet nyújtok a vasbeton silócsoport jelenlegi állapotáról. Az eredmények felhasználásával, illetve az optimális megbízhatósági szint alapján módosított parciális tényezők alkalmazásával elvégzem a szerkezet erőtani vizsgálatát, összehasonlítva a vonatkozó Eurocode szerint új építésű szerkezetek tervezésére definiált parciális tényezőkkel kapott eredményekkel. Az eredmények összehasonlításával és értékelésével átfogó képet kapunk a módszer alkalmazásának jelentőségéről.



